text: Imatge d'arxiu d'un punt d'estacionament de patinets a Tarragona | TarragonaDigital
  La CUP de Tarragona proposa una empresa municipal de mobilitat sostenible per gestionar els patinets elèctrics
  La nova entitat sortiria de la fusió d'Aparcaments i els autobusos
  per Redacció dimecres, 2 de desembre 2020 - 16:05h
  La CUP de Tarragonaha posat sobre la taula, aquest dimecres, 2 de desembre, una proposta per endreçar el panorama d'empreses públiques municipals de Tarragona. Les anticapitalistes han fet públic que aposten per la futura fusió de l'Empresa Municipal de Transports (EMT), que gestiona els autobusos, i Aparcaments (AMT), que gestiona els aparcaments de titularitat municipal. L'empresa resultant d'aquesta unió seria, segons la proposta de les cupaires, l'Empresa Municipal de Mobilitat Sostenible.
  Per Laia Estrada, portaveu del grup municipal de la CUP a l'Ajuntament de Tarragona, les mesures implementades fins al moment, per la coalició de govern tarragonina, avancen amb massa lentitud, com són els carrils bici, o són «totalment insuficients», com la proposta de Tarragona Ciutat 30. La consellera cupaire ha recordat que Tarragona té moltes mancances encara per resoldre «per garantir el desplaçament segur de les veïnes en bici, patinet o a peu per tota la ciutat, de llevant a ponent, i del barri del port a Sant Salvador», així com per fer «més eficaç i atractiu» el desplaçament en transport públic municipal.
  La recaptació dels aparcaments
  Per últim, amb relació a la polèmica sobre les empreses que lloguen patinets elèctrics, les anticapitalistes lamenten que «s'hagi fet tot de pressa i corrents, sense tenir una ordenança específica i sense que prèviament s'hagi adequat la ciutat», i que es permeti que la mobilitat sostenible sigui una font de lucre per aquestes empreses en lloc d'una aposta estratègica a la ciutat.